钦定古今图书集成/明伦汇编/官常典/第597卷 > 万潮
## 钦定古今图书集成/明伦汇编/官常典/第597卷 > 万潮

按《广西通志》：“潮字汝信，进贤人。嘉靖间，历广西参政
按察使，独严风裁。及为左使，整肃有度。诸郡县所遣
输金至者，令各操金以次当前，执法马自较，报曰：‘已
如数’。乃目司库，覆视亡异，即给批遣之去。吏白批，过
期久，请治，潮曰：‘此中山径水道，恒苦诸蛮，朝岚暮霭，
是生瘴疠。安知来者不以此中沮乎？但所输不亏足
矣’。”潮禁司库官吏勿得辄离库；时遣视，违必挞治之。
吏卒惰嫚，一裁以法，藩政不严而栗。遭丧去，右使夏
邦谟代行藩事，悉循潮法。或曰：“盍少宽？”邦谟曰：“财币
之府，何可不慎？吾见万公宽，非严也。”竟遵之，卒与万
公齐名。